3. Limfjordsforbindelse over Egholm er et stort og kompliceret projekt, der kræver grundige undersøgelser forud for arbejdet. Derfor er forligskredsen bag infrastrukturaftalen i dag blevet enige om at fremrykke de miljøundersøgelser, der kræves ved lov, så der er et endnu bedre fagligt grundlag at behandle anlægsloven på. Det oplyser Transportministeriet i en pressemeddelse onsdag aften. - Der er tale om undersøgelser som må og skal foretages, så det er naturligvis svært at være imod, at den endelige beslutning skal træffes på et godt og helt igennem oplyst grundlag, siger retsordfører for Venstre, Preben Bang Henriksen. Fremrykkelsen af undersøgelserne betyder dog også, at fremsættelsen af anlægsloven for den tredje limfjordsforbindelse udskydes til Folketingssamlingen 23/24 - en lov, der ellers skulle være fastlagt i efteråret i år. - Det er lidt træls, for at sige det på nordjysk, at vi ikke får den endelige beslutning igennem til efteråret. Det havde vi stukket næsen op efter, lyder det fra Preben Bang Henriksen. Anlægsloven bliver nu først fastlagt efter næste folketingsvalg. Anlægsarbejdet udskydes ikke Fremrykningen af miljøundersøgelserne får dog ikke betydning for selve igangsættelsen af 3. Limfjordsforbindelse, og det er derfor fortsat planen, at anlægsarbejdet kan begynde i 2025. Det understreger Preben Bang Henriksen: - Det vigtigste for mig er, at anlægsarbejdet påbegyndes som oprindeligt planlagt og projektet udskydes ikke. Når det er sagt, er det naturligvis svært at være imod at vi får et fuldt oplyst grundalg forud for broen. Men igangssætningstidspunktet fastholdes altså som planlagt, siger han. Miljøundersøgelserne er blandt andet en opdateret kortlægning af miljøskadelige stoffer i hav bunden, sedimentanalyser i Limfjorden og forureningsundersøgelser i motorvejstracéet. Det er undersøgelser, som Vejdirektoratet under alle omstændigheder skal lave af den nye forbindelse, oplyser Transportministeriet i pressemeddelelsen onsdag aften.

Opsummering:
Transportministeriet melder i dag ud, at det ikke lykkes at få behandlet anlægsloven vedrørende 3. Limfjordsforbindelse i efteråret.